IV.
Dôvodová správa
k návrhu nariadenia vlády Slovenskej republiky, ktorým sa mení a dopĺňa
nariadenie vlády SR č. 308/2004 Z. z., ktorým sa ustanovujú podrobnosti o technických požiadavkách a postupoch posudzovania zhody pre elektrické zariadenia, ktoré sa používajú v určitom rozsahu napätia 

I. Všeobecná časť
Návrh nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 308/2004 Z.z., ktorým sa ustanovujú podrobnosti o technických požiadavkách a postupoch posudzovania zhody pre elektrické zariadenia, ktoré sa používajú v určitom rozsahu napätia, predkladá predseda Úradu pre normalizáciu, metrológiu a skúšobníctvo Slovenskej republiky ako súčasť plnenia Plánu legislatívnych úloh vlády na rok 2007.
Nariadenie vlády Slovenskej republiky č. 308/2004 Z. z. upravuje harmonizovanú časť výrobkov Nového prístupu, ktorými sú elektrické zariadenia. Uvedené nariadene vlády Slovenskej republiky je veľmi dôležité na zaistenie bezpečnosti elektrických zariadení používaných v širokej miere občanmi Slovenskej republiky. 
V roku 2004 bola nariadením vlády Slovenskej republiky č. 308/2004 Z. z. transponovaná smernica Rady 73/23/EHS z 19. februára 1973 o aproximácii zákonov členských štátov týkajúcich sa elektrického zariadenia určeného na používanie v určitom rozsahu napätia v znení smernice 93/68/EHS z 22. júla 1993.
Dňa 28.10.2006 bolo v Úradnom vestníku Európskej únie (Ú.v. EÚ L 299, s. 32, 28.10.2006) publikované korigendum k slovenskej jazykovej verzii smernice Rady 93/68/EHS z 22. júla 1993, ktorou sa mení a dopĺňa okrem iných smernica Rady 73/23/EHS z 19. februára 1973 o zosúlaďovaní právnych predpisov členských štátov týkajúcich sa elektrického zariadenia určeného na používanie v rámci určitých limitov napätia. Korigendum upravuje ustanovenie článku 13 odsek 4 smernice 93/68/EHS, ktorým sa nahrádza článok 10 odsek 1 smernice 73/23/EHS.
Dňa 27.12.2006 bola v Úradnom vestníku Európskej únie publikovaná smernica Európskeho parlamentu a Rady 2006/95/ES z 12. decembra 2006 o harmonizácii právnych predpisov členských štátov týkajúcich sa elektrického zariadenia určeného na používanie v rámci určitých limitov napätia (Ú. v. EÚ L 374, s. 10, 27.12.2006). Táto smernica je kodifikáciou smernice 73/23/EHS v znení zmien a doplnení zavedených smernicou 93/68/EHS. Smernica 2006/95/ES, účinná od 16.1.2007, zrušila svojím článkom 14 smernicu 73/23/EHS bez toho, aby boli dotknuté povinnosti členských štátov týkajúce sa lehôt na transpozíciu a uplatňovanie smerníc do vnútroštátneho práva, ktoré sú uvedené v prílohe V, časť B smernice 2006/95/ES. Podľa spomenutého článku 14 sa odkazy na zrušenú smernicu 73/23/EHS považujú za odkazy na smernicu 2006/95/ES a mali by znieť v súlade s tabuľkou zhody v prílohe VI smernice 2006/95/ES. Smernica 2006/95/ES v slovenskej jazykovej verzii subsumuje aj vyššie spomínané korigendum k slovenskej jazykovej verzii smernice Rady 93/68/EHS publikované dňa 28.10.2006 v Úradnom vestníku Európskej únie (Ú. v. EÚ L 299, s. 32, 28.10.2006).
Návrh nariadenia vlády Slovenskej republiky, ktorým sa mení a dopĺňa nariadenie vlády SR č. 308/2004 Z. z., ktorým sa ustanovujú podrobnosti o technických požiadavkách a postupoch posudzovania zhody pre elektrické zariadenia, ktoré sa používajú v určitom rozsahu napätia, sa predkladá na základe publikácie korigenda k slovenskej jazykovej verzii smernice 93/68/EHS (Ú. v. EÚ L 299, s. 32, 28.10.2006) a publikácie kodifikovanej smernice 2006/95/ES (Ú. v. EÚ L 374, s. 10, 27.12.2006), ktorá uvedené korigendum subsumuje. Touto novelou sa nariadenie vlády č. 308/2004 Z. z. dostáva do súladu so spomenutým korigendom a kodifikovanou smernicou 2006/95/ES.
Návrh nariadenia vlády SR je v súlade s Ústavou Slovenskej republiky a všeobecne záväznými právnymi predpismi. Predkladaný návrh nepredstavuje žiadne nároky na štátny rozpočet ani na rozpočty obcí alebo vyšších územných celkov a taktiež nebude mať vplyv na zamestnanosť v Slovenskej republike.

Doložka finančných, ekonomických, environmentálnych vplyvov,
vplyvov na zamestnanosť a podnikateľské prostredie

1.	Odhad dopadov na verejné financie
Navrhovaná právna úprava nezakladá zvýšený nárok na verejné financie a nemá vplyv na výdavky štátneho rozpočtu a rozpočtu samosprávnych krajov alebo obcí. 

2.	Odhad dopadov na obyvateľov, hospodárenie podnikateľskej sféry a iných právnických osôb 
Navrhovaná právna úprava nebude mať negatívny vplyv na obyvateľov, hospodárenie podnikateľskej sféry a iných právnických osôb.

3.	Odhad dopadov na životné prostredie
Navrhovaná právna úprava nebude mať negatívny dopad na životné prostredie. 

4.	Odhad dopadov na zamestnanosť
Navrhovaná právna úprava nebude mať negatívny dopad na zamestnanosť v Slovenskej republike. 
5.	Analýza vplyvov na podnikateľské prostredie
Navrhovaná právna úprava nebude mať negatívny dopad na podnikateľské prostredie. 

Doložka zlučiteľnosti nariadenia vlády s právom Európskych spoločenstiev a právom Európskej únie
1.	Predkladateľ nariadenia vlády: Úrad pre normalizáciu, metrológiu a skúšobníctvo Slovenskej republiky.
2.	Názov návrhu nariadenia vlády: Návrh nariadenia vlády Slovenskej republiky, ktorým sa mení a dopĺňa nariadenie vlády SR č. 308/2004 Z. z., ktorým sa ustanovujú podrobnosti o technických požiadavkách a postupoch posudzovania zhody pre elektrické zariadenia, ktoré sa používajú v určitom rozsahu napätia.
3.	Problematika návrhu právneho predpisu
a) je upravená v práve Európskych Spoločenstiev:
- v primárnom
•	Zmluva o založení Európskeho spoločenstva, najmä jej článok 95
-v sekundárnom
•	Smernica Rady 73/23/EHS z 19. februára 1973 o zosúlaďovaní právnych predpisov členských štátov týkajúcich sa elektrického zariadenia určeného na používanie v rámci určitých limitov napätia (Ú. v. ES L 77, s. 29, 26.3.1973); mimoriadne vydanie v slovenskom jazyku: Úradný vestník Európskej únie, kapitola 13, zväzok 001, s. 261)
•	Smernica Rady 93/68/EHS z 22. júla 1993, ktorou sa menia a dopĺňajú smernice 87/404/EHS (jednoduché tlakové nádoby), 88/378/EHS (bezpečnosť hračiek), 89/106/EHS (stavebné výrobky), 89/336/EHS (elektromagnetická kompatibilita), 89/392/EHS (strojové zariadenie), 89/686/EHS (zariadenia osobnej ochrany), 90/384/EHS (neautomatické váhové prístroje), 90/385/EHS (implantabilné liečebné prístroje), 90/396/EHS (prostriedky na plynové palivo), 91/263/EHS (telekomunikačné terminálové zariadenie), 92/42/EHS (nové teplovodné kotly na tekuté alebo plynové palivo) a 73/23/EHS (elektrické zariadenia skonštruované na použitie v rámci určitého rozmedzia napätia) (Ú. v. ES L 220, s. 1, 30.8.1993); mimoriadne vydanie v slovenskom jazyku: Úradný vestník Európskej únie, kapitola 13, zväzok 012, s. 173)
•	Korigendum k smernici Rady 93/68/EHS z 22. júla 1993, ktorou sa menia a dopĺňajú smernice 87/404/EHS (jednoduché tlakové nádoby), 88/378/EHS (bezpečnosť hračiek), 89/106/EHS (stavebné výrobky), 89/336/EHS (elektromagnetická kompatibilita), 89/392/EHS (strojové zariadenie), 89/686/EHS (zariadenia osobnej ochrany), 90/384/EHS (neautomatické váhové prístroje), 90/385/EHS (implantabilné liečebné prístroje), 90/396/EHS (prostriedky na plynové palivo), 91/263/EHS (telekomunikačné terminálové zariadenie), 92/42/EHS (nové teplovodné kotly na tekuté alebo plynové palivo) a 73/23/EHS (elektrické zariadenia skonštruované na použitie v rámci určitého rozmedzia napätia) (Ú. v. EÚ L 299, s. 32, 28.10.2006).
•	Smernica Európskeho parlamentu a Rady 2006/95/ES z 12. decembra 2006 o harmonizácii právnych predpisov členských štátov týkajúcich sa elektrického zariadenia určeného na používanie v rámci určitých limitov napätia (Ú. v. EÚ L 374, s. 10, 27.12.2006).

b) nie je upravená v práve Európskej únie
c) nie je obsiahnutá v judikatúre Súdneho dvora Európskych spoločenstiev alebo súdu prvého stupňa Európskych spoločensktiev
4.	Záväzky Slovenskej republiky vo vzťahu k Európskym spoločenstvám a Európskej únii:
a)	Akt o podmienkach pristúpenia pripojený k Zmluve o pristúpení Slovenskej republiky k Európskej únii, ktorý sa v časti 1 prílohy II zaoberá voľným pohybom tovaru, explicitne neuvádza oblasť pokrytú smernicou Smernica Rady 73/23/EHS v znení jej zmien a doplnkov, čo platí aj pre smernicu Európskeho parlamentu a Rady 2006/95/ES, vzhľadom na to, že je to smernica nového prístupu, ktorá si nevyžaduje technické adaptácie, 
b)	z Aktu o podmienkach pristúpenia nevyplývajú pre Slovenskú republiku v danej oblasti žiadne prechodné obdobia,
c)	lehota na prebratie smernice alebo rámcového rozhodnutia podľa určenia gestorských ústredných orgánov štátnej správy zodpovedných za prebratie smerníc a vypracovanie tabuliek zhody k návrhom všeobecne záväzných právnych predpisov alebo lehota na implementáciu nariadenia alebo rozhodnutia z nich vyplývajúca, nie je určená,
d)	nebolo začaté konanie proti Slovenskej republike o porušení Zmluvy o založení Európskych spoločenstiev podľa čl. 226 až 228 Zmluvy o založení Európskych spoločenstiev
e)	informácia o právnych predpisoch, v ktorých sú preberané smernice alebo rámcové rozhodnutia už prebraté spolu s uvedením rozsahu tohto prebratia, nie sú.
5.	Stupeň zlučiteľnosti návrhu právneho predpisu s právom Európskych spoločenstiev:
úplný
6.	Gestor: Úrad pre normalizáciu, metrológiu a skúšobníctvo Slovenskej republiky.

II. Osobitná časť

K čl. I ods. 1

Dňa 28.10.2006 bolo v Úradnom vestníku Európskej únie (Ú. v. EÚ L 299, s. 32, 28.10.2006) publikované korigendum k slovenskej jazykovej verzii smernice Rady 93/68/EHS z , ktorou sa mení a dopĺňa okrem iných smernica Rady 73/23/EHS z 19. februára 1973 o zosúlaďovaní právnych predpisov členských štátov týkajúcich sa elektrického zariadenia určeného na používanie v rámci určitých limitov napätia. Korigendum upravuje ustanovenie článku 13 odsek 4 smernice 93/68/EHS, ktorým sa nahrádza článok 10 odsek 1 smernice 73/23/EHS. Kodifikovaná smernica 2006/95/ES z 12. decembra 2006 o harmonizácii právnych predpisov členských štátov týkajúcich sa elektrického zariadenia určeného na používanie v rámci určitých limitov napätia (Ú. v. EÚ L 374, s. 10, 27.12.2006), ktorou sa smernica 73/23/EHS zrušila, subsumuje vo svojom slovenskom znení uvedené korigendum (čl. 10 ods. 1 smernice 2006/95/ES). Predkladaným nariadením vlády sa § 10 ods. 1 nariadenia vlády Slovenskej republiky č. 308/2004 Z. z. dostáva do súladu so spomenutým korigendom a čl. 10 ods. 1 kodifikovanej smernice 2006/95/ES.

K čl. I ods. 2

Dňa 27.12.2006 bola v Úradnom vestníku Európskej únie zverejnená a od 16.1.2007 sa stala účinnou smernica Európskeho parlamentu a Rady 2006/95/ES z 12. decembra 2006 o harmonizácii právnych predpisov členských štátov týkajúcich sa elektrického zariadenia určeného na používanie v rámci určitých limitov napätia (Ú. v. EÚ L 374, s. 10, 27.12.2006). Táto smernica je kodifikáciou smernice 73/23/EHS v znení zmien a doplnení zavedených smernicou 93/68/EHS. Transpozičná príloha č. 5 nariadenia vlády Slovenskej republiky č. 308/2004 Z. z. sa tak mení s cieľom uvádzať v nej len jednu a to aktuálnu nezrušenú smernicu, upravujúcu oblasť elektrických zariadení určených na používanie v rámci určitých limitov napätia, aby v nej nedošlo k duplicite odkazov na sekundárne pramene práva ES.

K čl. II
Ustanovenie o nadobudnutí účinnosti nariadenia vlády Slovenskej republiky.